Der er liv på sportspladsen på Ullits Skole - men som planerne ser ud lige nu lukker skolen efter næste skoleår, og sportspladsen bliver tom. Det bliver dog ikke uden kamp fra forældre og elever. - Det ville være så trist, hvis skolen lukkede, siger Sigurd Ebdrup Kjær, som går i 4. klasse på Ullits skole, og bliver fulgt op af en af forældrene. - Jeg tænker, det er noget lort. De her børn får langt i skole, mange af dem kører jo i bus i allerede 20 minutter til en halv time, siger Brian Kuch Poulsen. Spare, spare og spare Endnu engang skal skoleområdet i Vesthimmerlands Kommune spare. Og de seneste måneder har kommunen arbejdet sig gennem flere forskellige scenarier for, hvilke skoler der skulle lukke. I forløbet ønskede båder skoler og forældre en fast grænse for, hvornår ens skole var i fare for lukning, og derfor besluttede Vesthimmerlands Kommune at alle skoler med under 75 elever i to år i træk fra skoleåret 2024/2025 skal indstilles til lukning. En grænse, de på Ullits Skole er meget tæt på at være over. Til næste skoleår er de nemlig 74 elever på skolen, og derfor ønsker skolebestyrelsesformanden mere tid, inden byrådet bestemmer sig for at lukke skolen. - Helt optimalt vil jeg gerne have Ullits Skole til at bestå, og det kan jeg godt forstå, de har svært ved at sige, men derfor vil jeg gerne have lov til at prøve at nå op på 75 elever inden skæringsdatoen for at fortsætte, hvis vi er under 75 elever, så kan de lukke os ned efter planen, siger Martin Rieks, der er skolebestyrelsesformand for Ullits Skole. Topper trivselsmålinger Men helt enig er borgmester i Vesthimmerlands kommune, Per Bach Laursen (V), dog ikke. - Jeg synes, de har prøvet. Og med min viden om byrådets holdning på det her område, så bliver der ikke ændret på det. Det på trods af, at Ullits Skole ifølge den seneste trivselsmåling har den bedste trivsel på folkeskolerne i Vesthimmerlands Kommune, men står det til Børne- og Familieudvalget i kommunen er det Ranum-, Vester Hornum- og altså Ullits Skole, der skal lukke. - Det gør ond helt inde i sjælen at vide, hvor tæt vi er på. Det gør specielt ondt, når man ved der er børn og unge, der gerne vil gå på Ullits Skole og forældre, der gerne vil have dem her hen. Måske fordi man ikke trives på en anden skole og har brug for at komme i lidt mere trygge rammer, siger Martin Rieks. Men for kommunen er det ikke trivslen, men økonomien, der presser. - Vi bliver nødt til at samle det lidt sammen nogle forskellige steder, og de børn der har behov for et tilbud på en mindre skole, det mener vi også vi kan tilbyde, men det ligger desværre ikke rundt om hjørnet, siger Per Bach Laursen (V). Selvom det ser svært ud at give Ullits Skole mere end et år tilbage, så håber Brian Kuch Poulsen alligevel på, at politikerne tænker sig om en ekstra gang. - Nu ved jeg, at der har været en elev til samtale og se skolen, men de tør da ikke at sige, at det vil vi gerne, for hvis eleven alligevel skal flytte næste år, så er det ren galimatias. Så jeg håber helt klart, at de lige stikker fingeren i jorden og lader os finde en fornuftig løsning, for jeg tror, at det går den forkerte vej, siger han.

Opsummering:
På trods af utallige skolelukninger i de nordjyske kommuner, fortsætter sparekniven med at blive svunget.